Seier for Thoresens lag
Nordmannen fikk ikke målpoeng i hjemmekampen foran 12.000 tilskuere. Målene ble scoret av Vladimir Tarasenko i 1. periode, Fedor Fedorov og Viktor Tikhonov i 2. periode og Mattias Weinhandl i siste periode. Thoresen spilte 15.31 minutter, jevnt fordelt mellom de tre periodene. Han vant sju av 14 dropper. SKA vant skuddstatistikken 28-15, men Thoresen hadde ingen skudd på mål. SKA, som er toppseedet i sin halvdel av KHL, leder 1-0 i best av sju kamper. Neste kamp spilles torsdag, også den i St. Petersburg. I den andre kvartfinalen spilt tirsdag vant CSKA Moskva 1-0 borte mot Torpedo i Nizjnij Novgorod. Thoresen ble sluttspillmester med gamleklubben Salavat Julajev forrige sesong.
Patrick Thoresens lag SKA St. Petersburg fikk en god start på kvartfinalene mot Atlant Moskva i KHL-sluttspillet med 4-0-seier tirsdag.